Taraba, Tomáš, poslanec NR SR (2020-09-23):
Ďakujem za slovo. Ctená snemovňa, máme tu, ako bolo spomenuté, druhýkrát návrh zákona, ktorý sa ľudovo hovorí o voľnej nedeli. Tým, že tu zatiaľ nie je pani Cigániková, tak asi preto tu doteraz nikto do toho nevtiahol náboženstvo a cirkev a podobne, pretože keď to predkladala ĽSNS, tak sme sa tu bavili len o náboženstve. A pritom je to úplne jednoduchá faktografická otázka, ktorá s náboženstvom nič nemá spoločné, kto chce, v nedeľu môže ísť do kostola, kto chce teplé rožky, môže si ich ráno urobiť v trúbe. Nikto nie je obmedzovaný, každý vie fungovať úplne normálne. Sedem krajín v Európskej únii má de facto úplný zákaz predaja počas nedele, a preto si myslím, že tá debata je nielen logická aj na Slovensku, pretože podstatná časť, myslím, aj poslancov v OĽANO v rámci Kresťanskej únie toto mali ako primárnu agendu. A som si všimol, že predošlýkrát, keď sa o tom rokovalo v parlamente, tak de facto vystupovali tak, že je to veľmi dobrá vec, ale nemôžu za ňu zahlasovať. Tak ja verím, že po tom, ako už teraz ste ukázali, že viete zahlasovať za amnestiu pri zbraniach, tak ste ukázali, že viete podporiť aj návrhy rozumné, návrhy opozície, tým pádom nie je najmenší dôvod, aby ste nepodporili to, čo na prvom mieste pomôže pracujúcim, pomôže to ženám, pretože 80 až 85 % ľudí, ktorí v obchodoch pracujú v nedeľu, sú ženy, matky rodín, a najmä je to niečo, čo absolútne nezhorší situáciu maloobchodnej siete na Slovensku, práve naopak, ju vylepší. Vylepší ju tým, že ak má rodina nejaký rozpočet, ktorý môže minúť, tak má zopár alternatív, kde ich minúť môže. Keď sa rozhodne, že tie peniaze minie vo veľkoobchodnej sieti, tak je jasné, že z toho rodinného rozpočtu nezostane nič, čo dokáže minúť v malých obchodoch na mestách, na vidieku. A práve toto sa dnes deje, pretože v nedeľu, vieme, že mestá poväčšine sú vyľudnené, pešie zóny, tam, kde sú tie malé predajne, tie rodinné podničky malé, a ľudia sa nahrnú do veľkých obchodných reťazcov, kde minú svoj rodinný rozpočet. To, čo je minuté v nedeľu vo veľkých predajniach, tak už cez týždeň nevie byť minuté, úplne logicky, pretože rodinný rozpočet má nejaké limity, tak nevie byť minuté práve tam, kde aj kvôli koronakríze a tým, tým drastickým opatreniam sme spôsobili, že takmer 280-tisíc ľudí dnes je zamestnaných v absolútne finančne poddimenzovanom, takmer na kolená položenom sektore. A práve preto aj maloobchodná sieť víta túto iniciatívu a myslím si, že je najvyšší čas, aby táto snemovňa aj ukázala, že víťazom koronakrízy nebudú teda len veľké banky, nebudú, nebudú len tí najväčší lobisti, ale jednoducho sa tu bude myslieť aj na tých malých, a to je práve tento zákon. Myslím si, že vzhľadom na to, že úplná, drvivá väčšina tržieb počas koronakrízy skončila vo veľkoobchodnej sieti, ktorá svoju pozíciu, dominantnú pozíciu ešte viac posilnila, tak zatvorenie týchto veľkých predajní počas nedele, tak ako je to v takmer trinástich krajinách Európskej únie, ale v siedmich je to úplne že drastické, tak iba pomôže aspoň čiastočne kompenzovať výpadky príjmov, ktoré tu boli spôsobené na maloobchodnej sieti. Chcem povedať, aj sme sa tu pred chvíľou bavili, že Slovensko má problém dotiahnuť investorov, investície, podnikateľskú aktivitu do najzaostalejších regiónov, ale v každom, aj v tom veľmi zaostalom regióne sú malé predajne, aj tam sú zamestnaní ľudia v maloobchode a práve preto aj toto je forma určitej sociálnej pomoci, ktorú vieme dať týmto smerom, a ja nevidím najmenší dôvod, prečo by za to nemala zahlasovať aj koalícia. O to väčšmi, že v podstate to bol aj jeden z podstatných sľubov dosť podstatnej časti z vás. Takže ďakujem veľmi pekne za každú podporu a rovnako ďakujem predošlým predkladateľom, že dali už ten návrh v minulosti. My sme ho posunuli o dve schôdze neskôr skôr preto, lebo sme predpokladali, že aspoň bude vyvinutá nejaká aktivita z vašej strany, či už prídete s niečím vlastným. A myslím si, že na tomto zákone uvidíme, že či aspoň trošku ste sociálne cítiaci na to, že evidujete, že do maloobchodnej siete ani tie výdavky, tie krytia nájmov, výpadku nájmov, o ktoré až taký záujem nie je, to nie je to, čo je podstatnou časťou oživenia maloobchodnej siete na Slovensku. Ďakujem pekne.